Min jissikka jaqsam: ta' żagħżugħ kont fuq it-turretta tal-bejt naqra u rajt il-ħbula tal-inxir ta' ommi merħija u deherli li kelli nissikkahom; hekk għamilt. Xi jumejn wara smajt xegħir u għajjat: kont naf x'ġara. Tlaqt baxx baxx għal mixja u dħalt lura bil-kwiet billejl. Ir-riħ ġibed il-ħwejjeġ u l-lożor u billi ma kellhomx imlaħlaħ inqatgħu l-ħbula u mar kollox fl-art. Jekk il-bniedem, int u jien ma tgħallimx jaqta' jbiddel, ikollu xorta ta' namra jew gost jispiċċa jitkisser u jitherra. Il-ġisem biex jinbena jrid il-mistrieħ u l-moħħ biex jieħu r-ruħ, irid iderri. Għandek jew m'għandekx fiex tedha, ġnien, qasrija, kotba, logħob, mixi, taħdit, żjarat, safar, ma tistax tibqa' għaddej għax teħtieġ il-bidla, il-frisk u n-nifs il-ġdid, iċ-ċaqliq. Jekk dan tafu u twettqu qiegħed sew imma jekk qed issir taf bih issa tħajjar iċċaqlaq, agħmel ħidma mhux tas-soltu. Ħafna semgħu u waslu u laħqu fejn ħaddieħor anqas biss xamm u xħin tgħarbel ħajjithom issib li kienu jafu jqassmu. It-tqassim iġib il-ġid u s-saħħa għax il-ġid tajjeb iwaqqaf u jkabbar. Għaliex taħseb fil-qedem in-nies kellhom il-villaġġatura; minn ta' kuljum titlaq għal tas-sajf għax b'dak iċ-ċaqliq il-bniedem ma jimradx. Għaliex iċ-ċajt għax mis-serjeta tidħol fit-tbissim u ta' kuljum jiġi ġdid, ħelu, gustuż u pulit. Nhedha għax tibqa' ċass.
Nedha